Curriebeker: Sharks knoop Cheetahs se stert | Maroela Media
(Argieffoto) Yaw Penxe (regs) en Rosko Specman tydens 'n vorige wedstryd by die Jonsons Kings Park-stadion in Durban (6 November 2020) (Foto: Anesh Debiky/AFP)
Hulle sê om 'n volbloedresiesperd op volle vaart te sien, is 'n belewenis, maar om op die rugbyveld vir Rosko Specman in aksie te sien, is net so lekker.
Ongelukkig vir Specman is die Vrystaat-Cheetahs Saterdagmiddag met 47-30 deur die Sharks in Bloemfontein in 'n Curriebekerwedstryd getroef nadat hulle rustyd met 24-11 voor was.
Specman het die koppe laat draai toe hy sy eerste drie gedruk het nadat hy 'n steekskoppie opgepik het.
Hy moes verby 'n kameraman swenk en het oor een van die plastiek-veldbeskermers gespring en op volle vaart in die pawiljoen se tonnel verdwyn. Dis sulke karakters wat die toeskouers weer na wedstryde sal teruglok.
Vir sy tweede drie het hy byna 50 meter genael, 'n hele paar verdedigers met sy swenke en vaartversnelling geklop en afgerond.
Waar Specman vir die Vrystaat uitgeblink het, het Curwin Bosch, wat 22 punte aangeteken het, sy talente weer onderstreep. Ja, daar is leemtes in Bosch se mondering, maar wanneer hy die dag kook, is daar min spanne wat hom in toom kan hou, veral sy taktiese skopwerk.
Die senter Werner Kok was ook soos 'n opgewende veer en die skrumskakel Grant Williams propvol planne.
Die Cheetahs, wat Woensdag teen die Westelike Provinsie gespeel en gewen het, se stoom het opgeraak, want dis baie moeilik om binne drie dae te herstel. Ook het hul dissipline hulle in die steek gelaat het die geel kaart aan Ruan Pienaar het hul kragte getap.
Die Sharks kan terugkyk na een van hul beste vertonings vanjaar.
Hulle gee die pas op die puntelys aan en dis nou in hul eie hande of hulle kan volhou.
Sharks 47 (24) Drieë: Werner Kok, Grant Williams (2), Anthony Volmink, Kerron van Vuuren. Doelskoppe: Curwin Bosch (5). Strafdoele: Bosch (4)
Vrystaat-Cheetahs 30 (11) Drieë: Rosko Specman (2), Brandon Thomson, Duncan Saal. Doelskoppe: Ruan Pienaar, Reinardt Fortuin. Strafdoele: Brandon Thomson, Pienaar.